NamibRe: Regter Frank moet waai - Howe - Republikein
Wednesday, January 19th, 12:48:20
NamibRe: Regter Frank moet waai
Regering kán in hooggeregshof appelleer
Die regering het daarin geslaag om 'n beslissing nietig te laat verklaar wat die hooggeregshof vroeër vanjaar oor die ­NamibRe-versekeringsaak gemaak het.
Dit beteken hul appèl teen 'n beslissing in die hoërhof verlede jaar mag nou in die hooggeregshof dien, terwyl waarnemende appèlregter Theo Frank nie die saak mag behartig nie.
Die hooggeregshof se adjunkhoofregter Petrus Damaseb, saam met regters Elton Hoff en Bess Nkabinde, het die ministerie van finansies en die nasionale herversekeraar NamibRe Dinsdag gelyk gegee dat waarnemende appèlregter Theo Frank van die saak onttrek moet word.
Dít omdat hy persoonlike bande met die versekeringsbedryf het.
Hy het voorheen as regsverteenwoordiger vir die respondente – verskeie versekeringsmaatskappye – in 'n grondwetlike uitdaging opgetree.
Boonop is hy tans die voorsitter van NedNamibia Life Assurance Company Limited (NedLife) – een van die klaers in 'n hangende saak waar die versekeraarsbedryf die wet op versekeraars grondwetlik uitdaag.
NedLife word ook deur die huidige hofverrigtinge in die hooggeregshof geraak.
Die hooggeregshof het ingestem dit is genoeg rede om regter Frank aan die saak te onttrek en het bevind hy was veronderstel om sy belange vooraf aan die partye te verklaar.
Die hof het gesê hy hoef nie verdere oorwegings in ag te neem, soos dat regter Frank as Nedlife se voorsitter en direkteur jare lank reeds vergoeding ontvang het en dat hy vantevore op Trustco se raad gedien het nie.
Trustco is ook een van die respondente in die hofgeding.
Die hooggeregshof het waarnemende appèlregter Frank se beslissing van 29 Januarie omgekeer.
Hy het toe beslis dat die regering nie verlof tot appèl teen hoërhofregter Thomas Masuku se beslissing van verlede jaar mag kry nie.
Die minister van finansies, mnr. Calle Schlettwein, het Woensdag in 'n nuusverklaring die hooggeregshof se uitspraak verwelkom en gesê dit is 'n "belangrike stap om herversekering in Namibië te versterk en die uitvloei van herversekeringspremies uit die plaaslike ekonomie te beëindig".
Hy het ook gesê die hooggeregshof het die regering se vooruitsigte op 'n suksesvolle appèlsaak as "méér as redelik" beskou.
Die jongste gebeure in die hooggeregshof volg nadat hoërhofregter Thomas Masuku in November verlede jaar gesê het die staat en NamibRe mag nié teen die hoërhof se beslissing in September 2018 in die guns van plaaslike versekeringsmaatskappye appelleer nie.
Masuku het op 20 September tydens 'n dringende aansoek beslis plaaslike versekeringsmaatskappye sal nie gedwing word om herversekering by NamibRe uit te neem nie. Dít, totdat die hof oor die wettigheid van dié bepaling in 'n ander hangende saak kan beslis.
Deur die aanvanklike hofsaak wou die staat versekeraars verplig om 'n persentasie van hul besigheid aan NamibRe te sedeer, glo om te verhoed dat meer as N$1 miljard se herversekering die Namibiese ekonomie jaarliks verlaat.
Desondanks het die ministerie van finansies en NamibRe in Desember 'n petisie by die hooggeregshof ingedien vir 'n versnelde appèlverhoor, wat toe op 29 Januarie deur appèlregter Frank van die hand gewys is.
Dié jongste beslissing is nou omgekeer.
Die betrokke versekeringsmaatskappye sluit ook Hollard, Sanlam, Santam, Trustco, OutSurance en Old Mutual in.